ભારત-દક્ષિણ આફ્રિકા વચ્ચે રમાઈ રહેલી શ્રેણીની ચોથી અને અંતિમ ટેસ્ટમાં ભારતનો અજિંક્ય સદી ફટકારનાર પ્રથમ બેટ્સમેન બની ગયો છે. અત્યાર સુધી રમાયેલી ત્રણેય ટેસ્ટમાં બોલર્સનું પ્રભુત્વ રહ્યું હતું. દિલ્હી ટેસ્ટમાં પણ ભારતીય ઇનિંગ્સમાં બેટ્સમેનોનું કંગાળ ફોર્મ ચાલુ જ રહ્યું હતું અને એક સમયે ૧૩૯ રનમાં છ વિકેટ ગુમાવી દીધી, પરંતુ એક છેડો સાચવીને ઊભેલા રહાણેએ તેની શાનદાર બેટિંગ ટેકનિકનું પ્રદર્શન કરીને પોતાની કરિયરની પાંચમી સદી ફટકારી ભારતના ટોપઓર્ડરને જાણે કે શિખામણ આપી હતી કે આવી વિકેટ પર ધૈર્યપૂર્ણ રમત કેવું ફળ આપે છે. છેલ્લા અહેવાલ મળ્યા ત્યારે ભારતનો સ્કોર આઠ વિકેટે ૨૯૭ રન છે. અશ્વિન ૨૯ રને અને યાદવ ચાર બેટિંગ કરી રહ્યા છે. રહાણે તાહિરની બોલિંગમાં ૧૧ ચોગ્ગા અને ચાર છગ્ગા સાથે ૧૨૭ રન બનાવીને આઉટ થયો હતો.